Catarroja presenta el seu projecte per a unir el Port amb el Tancat de la Pipa
04 nov. 2022

L'alcalde de Catarroja, Jesús Monzó, juntament amb el regidor d'Urbanisme, Martí Raga, i la regidora de Medi Ambient, Elisa Gimeno, han mantingut una reunió amb la directora del Parc Natural de l’Albufera, Maria Sahuquillo, amb l'objectiu de traslladar-li totes les iniciatives que l'Ajuntament té en aquest entorn. Un dels temes que s'han posat damunt la taula ha sigut el Pla Especial del Port, que es troba ara mateix en fase de consulta pública i que servirà com a guia per a les futures actuacions que servisquen per a cuidar el parc natural aprenent a valorar la seua importància.

“El Port de Catarroja és un lloc especial per al nostre poble d'una gran qualitat paisatgística i mediambiental, on celebrem diverses activitats tan arrelades com el Concurs Internacional d'Allipebre, per això és important mantindre una conversa contínua amb la direcció del Parc Natural, que demostra estar en sintonia amb els projectes que li hem anat transmetent en la reunió mantinguda”, explica Jesús Monzó, alcalde de Catarroja.

A més de posar en valor el Parc Natural i els seus usos, a través del Pla Especial del Port, la directora, Maria Sahuquillo s'ha emportat en la seua carpeta diferents actuacions previstes en l'entorn, com el projecte que consisteix a crear una ruta verda que vaja des del Port de Catarroja fins al Tancat de la Pipa, ampliant el carril i fent una zona ciclovianant que permeta contemplar l'immillorable entorn natural.

D'altra banda, la directora general s'ha interessat per altres projectes com la reparació de les motes que s'està duent a terme dins del nostre municipi.